Groothertog Georgi Aleksandrowitsj van Rusland - Wikipedia
Groothertog Georgi Aleksandrowitsj van Rusland
21 Mei [O.S. 9 Mei] 1871,
22 Junie [O.S. 10 Junie] 1899,
Georgië, Russiese Ryk
Groothertog Georgi Aleksandrowitsj (Russies: Георгий Александрович; 21 Mei [O.S. 9 Mei] 1871 – 22 Junie [O.S. 10 Junie] 1899) was die derde oudste seun van keiser Aleksander III van Rusland en sy vrou, prinses Dagmar van Denemarke. Hy was ’n groothertog en tsesarewitsj.
Georgi as kind saam met sy ouers, broer Nikolaas en suster Ksenia.
Georgi is genoem na sy ma se ouer broer, koning George I van Griekeland. Nes sy sibbes, is hy sonder luukses grootgemaak. Die gesin het meestal in die paleis by Gatsjina gewoon.
Dit het gelyk of ’n belowende loopbaan in die Russiese vloot op Georgi wag toe hy in 1890 tuberkulose kry. Die keiser en keiserin het in dié jaar besluit om Georgi en sy ouer broer, Nikolaas, op ’n nege maande lange reis na Japan te stuur. Hulle het gehoop die son en seelug sou Georgi goed doen. Die twee groothertoë het Gatsjina op 4 November 1890 verlaat. Hulle is eers na Athene, waar hul neef prins George van Griekeland by hulle aangesluit het. Van daar is hulle na Egipte en Bombaai. Van Bombaai af het Nikolaas vir sy ouers laat weet Georgi het probleme met sy been, en later het hulle gehoor hy sal moet terugkeer huis toe omdat hy koors het. In werklikheid het Georgi akute brongitis gehad en hy is na Athene gestuur waar hy deur keiserlike dokters ondersoek sou word.
In November 1894 is keiser Aleksander III oorlede en Nikolaas het Nikolaas II van Rusland geword. Omdat hy nie kinders gehad het nie, het Georgi amptelik die tsesarewitsj, of troonopvolger, geword. Weens Georgi se swak gesondheid het hy na Likani in Georgië verhuis en kon hy nie sy pa se begrafnis bywoon nie.
Groothertog Georgi omstreeks 1890.
In 1895, terwyl hy saam met sy ma op besoek aan Denemarke was om familie te besoek, het Georgi se toestand versleg. Hy moes in die bed bly totdat hy na Likani kon terugkeer.
Georgi is skielik op 9 Augustus 1899 in Likani dood; hy was 28 jaar oud. ’n Vrou het hom langs die pad gekry terwyl hy op ’n motorfietsrit was; bloed het uit sy mond geloop en hy het gesukkel om asem te kry.
DNS-bewyse[wysig | wysig bron]
Dekades later is sy lyk in die Katedraal van Petrus en Paulus opgegrawe om DNS-monsters van sy oorskot te neem en die beendere van sy ouer broer, Nikolaas, te eien wat ná die Russiese Rewolusie saam met sy gesin vermoor is. Dit het ’n deurslag gegee in die eiening van die bene. Ná die tyd is hy weer begrawe, nie ver van die grafte van Nikolaas en sy gesin nie.
↑ Lerche, Mandal, bl. 174
↑ Lerche, Mandal, bl. 181
↑ Hall, bl. 145
↑ Hall, bl. 165
↑ Hall, bl. 186
↑ Hall, bl. 356
Hall, Coryne (1999). Little Mother of Russia - A Biography of Empress Marie Feodorovna. Londen: Shepheard-Walwyn Bpk. ISBN 978-0-85683-229-1. External link in |title= (help)
Lerche, Anna; Marcus Mandal (2003). A Royal Family : The Story Of Christian IX And His European Descendants. Egmont Lademann A/S Denmark. ISBN 87-15-10957-7.
Wikimedia Commons het meer media in die kategorie Groothertog Georgi Aleksandrowitsj van Rusland.
Ontsluit van "https://af.wikipedia.org/w/index.php?title=Groothertog_Georgi_Aleksandrowitsj_van_Rusland&oldid=1893455"